b'\n_START_ARTICLE_\nL\xc4\x97tin\xc4\x97 limfoleukemija\n_START_SECTION_\nEpidemiologija\n_START_PARAGRAPH_\nLLL yra pati da\xc5\xbeniausia leukemija tarp suaugusi\xc5\xb3j\xc5\xb3, sudaranti 30% leukemijos atvej\xc5\xb3. 65 met\xc5\xb3 am\xc5\xbeiuje sergamumas sudaro 12,8/100000 per metus. Vyrai serga da\xc5\xbeniau nei moterys. LLL yra vyresnio am\xc5\xbeiaus \xc5\xbemoni\xc5\xb3 liga, sergamumo pikas pasiekiamas 70 met\xc5\xb3 am\xc5\xbeiuje.\n_START_SECTION_\nCitogenetika\n_START_PARAGRAPH_\nNustatomas imunoglobulin\xc5\xb3 lengv\xc5\xb3j\xc5\xb3 ir sunki\xc5\xb3j\xc5\xb3 grand\xc5\xbei\xc5\xb3 gen\xc5\xb3 persitvarkymas. Daugiau kaip 80\xc2\xa0% LLL atvej\xc5\xb3 randamas nenormalus kariotipas. Apie 50\xc2\xa0% pacient\xc5\xb3 nustatoma 13 chromosomos delecija.\n_START_SECTION_\nStadijos\n_START_PARAGRAPH_\nLLL skirstymas \xc4\xaf stadijas skiriasi nuo ne Hod\xc5\xbekino limfom\xc5\xb3, kadangi diagnostiniai kriterijai yra limfocitoz\xc4\x97 periferiniame kraujyje ir kaul\xc5\xb3 \xc4\x8diulp\xc5\xb3 pa\xc5\xbeeidimas. \xc5\xa0iuo metu praktikoje tebenaudojamos senesn\xc4\x97 RAI klasifikacija ir nauja BINET klasifikacijos schema.\n_START_SECTION_\nAntros eil\xc4\x97s gydymas\n_START_PARAGRAPH_\nGydymo pasirinkimas v\xc4\x97l priklauso nuo paciento b\xc5\xabkl\xc4\x97s, pirmos eil\xc4\x97s gydymo ir remisijos trukm\xc4\x97s. Esant ankstyvam recidyvui ir gerai paciento b\xc5\xabklei v\xc4\x97l reik\xc4\x97t\xc5\xb3 apsvarstyti kaul\xc5\xb3 \xc4\x8diulp\xc5\xb3 transplantacijos galimyb\xc4\x99. Gydymo pagrindas lieka chemo- ir imunoterapija tais pa\xc4\x8diais preparatais, esant ankstyvam recidyvui prasminga skirti kitoki\xc4\x85 gydymo schem\xc4\x85 nei pirmos eil\xc4\x97s gydymas, esant v\xc4\x97lyvam recidyvui (ma\xc5\xbeiausiai vieneri metai nuo pirmos eil\xc4\x97s gydymo) galima pakartotinai skirti pirmai eilei skirt\xc4\x85 protokol\xc4\x85. Kaip alternatyva gali b\xc5\xabti skiriamas ofatumumabas, ta\xc4\x8diau su \xc5\xa1iuo preparatu dar vykdomos klinikin\xc4\x97s studijos. Efektyvi ir chemoterapija R-CHOP protokolu, tai gali b\xc5\xabti alternatyva fludarabinui atspariems ligoniams arba esant i\xc5\xa1reik\xc5\xa1tai autoimuninei hemolizei, kai fludarabinas kontraindikuotinas.\n_START_SECTION_\nTre\xc4\x8dios eil\xc4\x97s gydymas\n_START_PARAGRAPH_\nKiekvienam ligoniui individualus, esant fludarabinui atspariai ligai skiriamas alemtuzumabas, R-CHOP protokolas, i\xc5\xa1reik\xc5\xa1ta hemoliz\xc4\x97 gydoma kortikosteroidais. Nebesant galimybi\xc5\xb3 skirti intensyvi\xc4\x85 chemoterapij\xc4\x85 galimas palaikomasis gydymas chlorambucilu ir kortikosteroidais. Efektyv\xc5\xabs nauji, dar pakankamai gerai nei\xc5\xa1tirti preparatai yra ibrutinibas ir idelalisibas.\n_START_SECTION_\nPrognoz\xc4\x97\n_START_PARAGRAPH_\nKlasikin\xc4\x97s stadizacijos sistemos pagal RAI ir BINET tiesiogiai neatspindi ligos prognoz\xc4\x97s, kadangi ne\xc4\xaftraukia sud\xc4\x97tingais tyrimais nustatom\xc5\xb3 ligos parametr\xc5\xb3.'